《三元洞》
清代·侯云松

巉岩恣幽讨，蹇步强济胜。得少未云足，因端委必竟。

悬崖亘奇石，势与山争横。牵确跻其巅，侧足未可并。

壮哉共贾勇，欲退孰容请。灵境奥而曲，蚁穴拓风磴。

下临不测江，惊眼眩难定。摄衣上杰阁，更极千里兴。

危栏各枝梧，缩手聊一凭。遥看天门山，拥髻晓妆靓。

朝朝画双蛾，淡抹照明镜。我闻温太真，犀焰逼蛟腥。

至今风涛声，俯瞰那敢听。翻身出幽谷，伛偻还折磬。

升高视空阔，荡荡江天净。捷宁羡猱飞，间足悦鸟性。

逡巡及山半，细草衬微径。驻足一回头，险绝气犹屏。

作者简介：侯云松，字贞友，号青甫，上元人。嘉庆戊午举人，官歙县训导。有《薄游草》。